Sund kirke (Øygarden)

Sund kirke er en kirke i vifteplan fra 1997 på Klokkarvik i Øygarden kommune, Vestland fylke. Arkitekt for den nåværende kirken var Peder A. Ristesund. Historie Første gang man har sikre nedtegnelser av Sund kirke er 1327, da som en stavkirke. Hvor lenge før dette det var en kirke i bygda er uvisst. En ledetråd er en gjengivelse i Håkon Håkonssons saga der Håkonsson skal ha gått i land i Grøningasund (som bygda da het) i 1240 og holdt gudstjeneste. Kongen hadde da reist landtelt for å ha gudstjeneste i, derav har man tenkt at det da ikke kan ha stått noen kirke der. Salmund Djuvik, som var sogneprest fra 1927 til 1939, argumenterte imidlertid for at kongens mannskaper var så tallrike at det måtte ha vært behov for en ganske stor kirke, og at det derfor ikke kunne utelukkes at det hadde stått en mindre stavkirke der allerede fra 1100-tallet eller 1200-tallet. Etter at denne var revet ble det i 1674 oppført en langkirke. I 1725 ble kirken solgt til Abraham Wessel, bergensk kjøpmann og onkel til Peter Wessel (kjent som Tordenskiold). Kirken var i privat eie i halvannet århundre. I 1862 ble det gjort en beslutning i herredsstyret om at kirken skulle kjøpes ut slik at den kunne være i sognets eget eie. Kirken ble taksert og i 1870 kjøpt ut ved at mange av sognets innbyggere tok opp personlige lån. Selger var kjøpmann Michael Djurhus Prahl. Det tok da ikke lang tid før man fant ut at kirken var blitt for trang, da den rommet bare halvparten av sognets folketall på 700. Etter noe uenighet om hvor man burde bygge ny kirke endte man opp med et kompromiss der den nye kirken i Sund skulle ha 500 sitterplasser, mens det skulle bygges kapellkirke på Kausland med 250 plasser. I 1876 la ordfører Ole Ingebrigtsen Søreide ned grunnsteinen til en ny langkirke i tre i nygotikk på Klokkarvik. Denne var tegnet av Conrad Fredrik von der Lippe og var i bruk frem til den brant i 1994. Dagens kirke Etter brannen i 1994 ble det besluttet å bygge ny kirke. Denne ble trukket litt lenger øst på tomten slik at den ligger i litt hellende terreng og dermed har en underetasje mot sørøst. Arkitekt Peder A. Ristesund tegnet en kirke i betong og tre, med en karakteristisk ny tårnkonstruksjon, og sitteplasser til 300 personer. I tillegg har kirken menighetssal som rommer 75 personer, samt mindre møterom og kontorer. Thomas Hestvoll har laget glassmalerier i koret og på glassdørene ved hovedinngangen. Alter og døpefont ble designet av Kristian Blystad. Utenfor kirken er det reist et minnesmerke for Førdesveten-ulykken der 13 personer omkom i en flystyrt på Førdesveten. Det står også et minnesmerke over falne under andre verdenskrig. Sogneprester i Sund Anfin Rolandsen, 1587-1605 Morten Johannesen, 1606–1614 Willum Hansen Guldager, 1614–1630 Niels Jørgensen, 1630–1640 Søren Christensen Aarvig, 1640 Anfin Johannesen Breder, 1640–1674 Søren Anfinsen Breder, 1674–1696 Nicolai Stabel, 1696–1705 Otte Fredrik Warberg, 1705–1728 Henrik à Møinichen, 1728–1740 Henrik Steuner, 1741–1748 Henrik Mathias Gjertsen, 1748–1766 Nathanael Sunde, 1766–1786 Philip Fleicher, 1787–1791 Hugo Frederik Hjorthøy, 1791-1812 Andreas Dass Lund, 1813-1818 Gerhard Geelmuyden Castberg, 1818-1820 Ole Bech Moss, 1821-1826 Christian Bøschen, 1827-1832 Johan Fritzner Greve, 1833-1883 Johannes Siqveland, 1886-1888 Mathias Wilhelm Eckhoff, 1888-1902 Anton Elias Leere, 1902-1904 Thor Frette, 1904-1908 Peder Andersen Toft, 1909 Hans Thiis Leganger, 1910-1923 Arnt Lunde, 1923-1926 Salmund Djuvik, 1927-1939 Sverre Holtskog, 1940-1949 Amund Frøysa, 1950-1972 Ingvald Hageberg, 1973-1980 Egil Morland, 1981-1989 Leif Sæther, 1990-2001 Harald Grønnevik, 2001-2009 Helge Unneland, 2009-2013 Kjell-Asle Børnes, 2013- Frem til 1841 hadde Sund felles sogneprest med Fjell sogn. Referanser Litteratur Salmund Djuvik (1927). Sund kirke gjennem 600 år 1327 – 1877 – 1927. Sund menighetsråd. B.E. Bendixen (1904). Kirkerne i Søndre Bergenshus Amt. Bergen: Grieg. s. 382–388. Alf Henry Rasmussen (1993). «Sund hovedkirke, Klokkarvik». Våre kirker. Norsk kirkeleksikon. Kirkenær: Vanebo forlag. s. 376. ISBN 82-75-27022-7. Eksterne lenker (no) «Sund kirke (Øygarden)». Kirkesøk. Den norske kirke. Skogevel.no om kirkene i Sund Jan Brendalsmo: Kildegjennomgang: Middelalderske kirkesteder i Hordaland fylke (Riksantikvaren, 2016), s. 136–137 (no) «Sund kirke (Øygarden)». Kulturminnesøk. Riksantikvaren – Direktoratet for kulturminneforvaltning.